Source: http://inatsisit.gl/lov?rid=%7B59E429BD-7CD6-48FE-BB38-D13B3D916AEA%7D
Timestamp: 2018-11-16 07:43:56+00:00

Document:
Aalisarneq pillugu Inatsisartut Inatsisaanni nr. 18, 31.oktober 1996-imeersumi § 14-a aamma § 33 imm. 2, kingullermik Inatsisartut Inatsisaanni nr. 12, 3. december 2012-meersumi allanngortinneqartoq, tunngavigalugit aalajangersarneqarpoq:
§ 1. Nalunaarummi aalisarnermut atatillugu atuisunut akiliuteqartitsinerup malittarisassiuunneqarpoq.
Imm. 2. Atuinermut akiliuteqartussaatitaaneq atuutsinneqarpoq aalisariutit imaluunniit aalisartitseqatigiiffiit Kalaallit Nunaanni angerlarsimaffeqartut atorlugit aalisarnermi.
Akiliisarneq akiliuteqarnissamullu piffissarititaasut
§ 2. Avataasiorluni aalisarsinnaanermut imaluunniit sinerissap qanittuani raajarniarsinnaanermi akuersissutit pisassiissutit amerlassusaat tunngavigalugit akilerneqartassapput. Pisassiissutit nalunaarutigineqartut tonsimut ataatsimut 60,00 koruuninik akilersillugit akilerneqartassapput. Pisassiissutit akilerneqareersut pisarineqanngitsulli utertinneqarsinnaanngillat.
Imm. 2. Imm. 1 naapertorlugu akiliutissat ukiumi pisassiiffiusumi januarip aallaqqaataani akilerneqarsimassapput. Akiliiffissaq ulloq kingullerpaaq tassaavoq ukiumi pisassiiffiusumi aprilip aallaqqaataa.
Imm. 3. Pisassiisutit januarip aallaqqaataata kingorna nalunaarutigineqarpata qaammatisiutit ukiuannut ataatsimut atugassiissutaappata, akiliutissat ullormi nalunaarfiusumi akilerneqartassapput, kingusinnerpaamillu nalunaarutigineqarneraniit qaammatit pingasut qaangiunnerini akilerneqareersimassallutik.
Imm. 4. Ulloq akiliiffissaq kingulleq, takujuk imm. 2, sapaataappat, ulloq nalliuttorsiorfiuppat arfininngorneruppalluunniit akiliiffissaq kingulleq ullormut tullinnguuttumut nalinginnaasumut sivitsorneqassaaq.
Ullut aalisarfiusut aallaavigalugit aalisarnermik ingerlatsineq
§ 3. Avataasiorluni aalisartunut ullut aalisarfiusut aallaavigalugit aalisarnermik ingerlatsisunut akiliutissatut nalunaarutigineqartut tulaanneqartut tunngavigalugit naatsorsorneqartarput. 60,00 koruunit tonsimut akilerneqartassapput.
Imm. 2. Imm. 1 naapertorlugu akiliutissat aalisarnerup uninneraniit qaammatip ataatsip qaangiunnerani akiligassanngortinneqassapput. Akiliutissat kingusinnerpaamik akilerneqarsimassapput akiliiffissap nalunaarutigineqarneraniit qaammatip ataatsip qaangiunnerini.
Imm. 3. Ulloq akiliiffissaq kingulleq, takujuk imm. 2, sapaataappat, ulloq nalliuttorsiorfiuppat arfininngorneruppalluunniit akiliiffissaq kingulleq ullormut tullinnguuttumut nalinginnaasumut sivitsorneqassaaq.
§ 4. § 2 naapertorlugu akiligassaq akilerneqartussaq, januarip aallaqqaataani pisassiissutinik nalunaaruteqarfigineqartumit akilerneqarsimassaaq. Qaammatisiutit ukiuata ingerlanerani pisassiissutit nalunaarutigineqarpata, qaammatisiutip ukiuata sinnerani akiligassat, inummit imaluunniit suliffeqarfimmit pisassinneqartumit akilerneqartassapput.
Imm. 2. Pisassiisutit ilaat tamakkerlugilluunniit allamut tunniunneqarpata, qaammatisiutit ukiuata pineqartup ingerlanerani akiliiffissaatitaasup ingerlanerani akiligassanik tunniussisoq akiliisussaatitaavoq.
Imm. 3. Akiliisinnaajunnaarnerup, pinngitsaaliissummik tunisaqartariaqarnermi, aningaasatigut ajornartoornermi assigisaanilluunniit pisoqartillugu inuussutissarsiummik unitsitsisariaqarnermi pisassiissutinik tunniussinermi akiligassamik akiliisussaatitaaneq suliffeqarfimmit pisassiissutinik pissarsisumit akisussaaffigineqassaaq.
§ 5. Avataasiorluni misileraalluni aalisarnermi akiliutissat, pisarisimasaviit aallaavigalugit naatsorsorneqartassapput. Pisat tonsikkaartumik akilerneqartassapput, akiliutissallu 60,00 koruuniupput tonsimut.
Imm. 2. Imm. 1 naapertorlugu akiliutissat ukiup aalisarfiusup tulliani januarip aallaqqaataani akilerneqarsimassapput, akiliiffissarlu ulloq kingullerpaaq tassaavoq ukiup aalisarfiusup tulliani aprilip aallaqqaataa.
Imm. 3. Ulloq akiliiffissaq kingulleq, takujuk imm. 2, sapaataappat ulloq nalliuttorsiorfiuppat arfininngorneruppalluunniit akiliiffissaq kingulleq ullormut tullinnguuttumut nalinginnaasumut sivitsorneqassaaq.
Imm. 4. Misileraalluni aalisarnermi akiliutissamik tamakkiisumik ilaannakortumilluunniit Naalakkersuisut akiliinissamut pisussaajunnaartitsisinnaapput. Akiliinnginnissaq allakkatigut nalunaarutigineqassaaq.
Akiliuteqannginneq
§ 6. Inuk suliffeqarfilluunniit akiliutissamik piffissaq eqqorlugu akiliuteqarsimanngitsoq, Aalisarnermut Piniarnermut Nunalerinermullu Naalakkersuisoqarfimmit akiliuteqarnissaminut nutaamik piffissaliiffigineqarsinnaavoq.
Imm. 2. Akiligassat ernialerneqartussaapput ernialersitsinermut inatsisit malillugu.
Imm. 3. Akiliisimannginnermi, qinnuteqartoq Aalisarnermut Inatsit tunngavigalugu akuersissummik imaluunniit licensimik nutaamik tunineqarsinnaanngilaq, aatsaallu tunineqarsinnaalluni, akiligassaq, morarenter ilanngullugit, akilerneqareerpata
Pineqaatissinneqarsinnaanerit
§ 7. § 6 naapertorlugu piffissaq eqqorlugu akileeqquneqarsimagaluartut piaaralutik mianersuaalliorujussuarnikkulluunniit akiliisimanngitsut akiliisinneqarsinnaapput.
Imm. 2. Imm. 1 naapertorlugu akiliisitsinernit isertitat Nunatta Karsianut nakkartinneqartassapput.
§ 8. Nalunaarut ulloq 1. juli 2013-imi atuutilissaaq. Tamatumunnga atatillugu, Aalisarnermut atatillugu atuisunut akiliuteqartitsinermut Namminersorlutik Oqartussat nalunaarutaat nr. 22, 21. december 2012-imeersoq, atorunnaarsinneqarpoq.
Imm. 2. Nalunaarut nr. 22. 21. december 2012-imeersoq naapertorlugu akitsuut akilerneqarsimasoq utertinneqassaaq. Utertitsisoqarnissaanik qinnuteqaat Aalisarnermut, Piniarnermut Nunalerinermullu Naalakkersuisoqarfimmut kingusinnerpaamik 31. december 2013 saqqummiunneqarsimassaaq, aalisarsinnaanermut akuersissummik piginnittup aqqa aningaasallu utertitassat konto ikineqarfissaat ilanngullugu paasissutissiissutigiutigalugit. Utertitsisoqarnissaanik qinnuteqaat 31. december 2013 nallertinnagu nassiunneqarsimanngippat, utertitsisoqarnissaanik piumasaqaateqartoqarsinnaassanngilaq.
Namminersorlutik Oqartussat, ulloq 27. juni 2013

References: § 14
 § 33

§ 1

§ 2

§ 3

§ 4
 § 2

§ 5

§ 6

§ 7
 § 6

§ 8